Apofis
Store norske leksikon,Historie,Verdens historie og samtidshistorie,Afrika,Det gamle Egypt
Apofis er i egyptisk mytologi et slangelignende uhyre som hver dag angrep solguden på hans reise gjennom underverdenen om natten. Apofis representerte kaoskreftene som konstant truet med å sluke det ordnede kosmos. Solguden måtte beseire Apofis hver natt før han kunne stige opp fra den østlige horisont til en ny dag. Med seg i skipet hadde solguden forfedre og guder som kjempet på hans side. Guden Seth, som i andre sammenhenger selv kunne representere kaoskreftene, er i denne myten solgudens fremste kriger i kampen mot «fienden».
Man trodde at de døde seilte med solskipet om dagen og ble med solguden ned i underverdenen om natten. Her ble de forenet med sine mumier på samme måte som solguden ble forenet med Osiris. Angrepet på Solen ble således også et angrep på de døde. Den rike litteratur om døden og underverdenen i Egypt sikter derfor ofte på å hjelpe solguden under hans nattlige seilas. Les mer i Store norske leksikon guder i Det gamle Egypt religion i Det gamle Egypt myter i Det gamle Egypt Det gamle Egypt dualisme i Det gamle Egypt kosmologi i Det gamle Egypt